钦定古今图书集成/理学汇编/学行典/第225卷 > 《奏孝子刘敦儒状》权德舆
## 钦定古今图书集成/理学汇编/学行典/第225卷 > 《奏孝子刘敦儒状》权德舆

右件人名儒史官之家，积成教义，至性诚孝，感动人
伦。母患风狂，心绪乖乱，无辜搒棰，常至僵仆。或冻于
积雪之下，或曝于赫日之中，腐烂皲瘃，略无完体。见
其楚毒，方上饮食敦儒苏而复起，常惧人知，承顺恬
然，不觉疾痛。因心之道，贯于神明，欲盖弥彰，事久方
著，蒸蒸不匮，十有六年，贞元二十年，留守韦夏卿具
“状奏闻，奉其年八月二十九日敕，宣付史馆，旌表门
闾。臣至洛都，具详事实，闻诸族类，布在风谣。今又十
年，不改其养。饥寒所迫，衣食阙然，晨昏所奉，朝不继夕。伏以干禄筮仕，资荫多门，至行绝人，尢可嘉奖。伏
望天恩特授一解褐京官，使分禄就养，则私计可给，
寸禄为荣。庶厚时风，以弘孝理。伏乞圣慈，允臣所奏。
谨录奏闻，伏候敕旨